Mass Benabderrahmane yebda yettafk-d tiririyin i tuttriwin n yimazanen yernu iwekked-d dakken tinqiḍin tigejdanin ay d-yettwabedren deg tɣimit n tuttriwin qqnent, ladɣa, ɣer « lexṣaṣ n yimenḍaren, imataren inectanen, tisemsedda n uselkem d yiɣbula n usidrem », maca yerna-d dakken aɣawas n tigawt « maci d aylal, wanag d aɣawas ay d-gan s tarrayt yernu ad yettwasnes deg ukatar n tsemsedda tumqitin n uḍfar, am wakken ur d-yettili ara akk i userwet ».
Iwekked-d daɣ, deg temsalt-a, ɣef uguccel n unabaḍ akken ad yeḍmen « aselkem umqit yernu d ilaw » n uɣawas-a aydeg llan semmus n yiɣfawen yeqqnen ladɣa ɣer tsemmeskal timṣukanin i usduqqes n tdamsa taɣelnawt d usetrer n unagraw abankan d udriman.
Deffir yiwen n uskasi n kuẓ n wussan, yettwasmemmi uɣawas-a s 318 n tuɣac ay ideɣren « ih ». Llant daɣ 65 n tuɣac deɣrent « uhu » seg gar 380 n yimazanen ay iḥedṛen. Tiɣimit-a yesselwi-tt uselway n Ugraw Aɣerfan Aɣelnaw, Ibrahim Boughali, s tihawt n yimaslaḍen n unabaḍ.
Deg yiwet n tesguri i tɣemsa deffir usmemmi-nnes, yenna-d uneɣlaf amenzu dakken aɣawas-a « d win ara yeǧǧen Zzayer ad taweḍ ɣer wakal n tɣellist yernu ad d-tesduqqes tadamsa-nnes d tsertit-nnes tanmettit deg wakk iswiren », ɣef wakken ay d-yerna, imi d aya ay d tanqiḍt n ubeddu i usekmem n wahil n uselway n tegduda, Abdelmadjid Tebboune.
kab_Latn kab_Latn kab_Latn kab_Latn